Neuvoston lausunto, annettu 28 päivänä helmikuuta 2000, Espanjan tarkistetusta vakausohjelmasta vuosiksi 1999-2003



Virallinen lehti nro C 098 , 06/04/2000 s. 0004 - 0004



Neuvoston lausunto, annettu 28 päivänä helmikuuta 2000, Espanjan tarkistetusta vakausohjelmasta vuosiksi 1999-2003 (2000/C 98/04) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 5 artiklan 3 kohdan, ottaa huomioon komission suosituksen, on kuullut talous- ja rahoituskomiteaa, ON ANTANUT TÄMÄN LAUSUNNON: Neuvosto tarkasteli 28 päivänä helmikuuta 2000 Espanjan tarkistettua vakausohjelmaa, joka koskee vuosia 1999-2003. Neuvosto toteaa tyytyväisenä, että ohjelmassa vahvistetaan vuoden 1998 vakausohjelmassa omaksuttu strategia, jolla pyritään terveen talouskasvun edistämiseen julkisen talouden vakauttamisen ja rakenneuudistusten avulla. Ohjelman tavoitteena on kääntää vuodeksi 1999 arvioitu julkisen talouden 1,3 prosentin alijäämä suhteessa BKT:een 0,2 prosentin ylijäämäksi vuonna 2003. Velkasuhde supistuisi samaan aikaan 55,8 prosenttiin suhteessa BKT:een. Ohjelma perustuu tämän lisäksi julkisen talouden vakauttamisen jatkamiseen julkisia menoja rajoittamalla. Neuvosto on tyytyväinen vuoden 1998 vakausohjelman toteuttamiseen, minkä yhteydessä bruttokansantuotteen kasvu ja siihen liittyvä työpaikkojen luominen on ollut voimakasta. Julkisen talouden rahoitusasemaa ja velkatavoitteita koskevat tavoitteet on nähtävästi ylitetty. Hintakehitys on kuitenkin ollut ennustettua huonompi vuoden 1999 jälkipuoliskolta lähtien. Tarkistettu ohjelma perustuu makrotaloudelliseen skenaarioon, jossa oletetaan tuotannon kasvun hidastuvan nykyisestä korkeasta tasostaan (3,7 prosenttia vuonna 1999) lähemmäs trendiä vuosina 2000-2003 (keskimäärin 3,3 prosenttia). Neuvosto toteaa, että tämä makrotaloudellinen skenaario näyttää realistiselta. Alkuperäisestä vakausohjelmasta antamaansa lausuntoa(2) seuraten neuvosto katsoo, että omaksutun strategian jatkaminen, joka perustuu rakenneuudistuksiin, EMUn tarjoamaan vakaaseen rahataloudelliseen toimintaympäristöön ja julkisen talouden terveeseen vakauttamiseen, tarjonnee Espanjan taloudelle mahdollisuuden kehittyä makrotalouden keskipitkän aikavälin skenaarion mukaisesti. Neuvosto toteaa tyytyväisenä, että tarkistetussa ohjelmassa jatketaan julkisen talouden strategiaa, joka perustuu julkisten menojen rajoittamiseen ja mahdollistaa sekä julkisten investointien vahvistamisen että verorasituksen keventämisen. Koska julkisen talouden alijäämän supistaminen perustuu menopuolen toimenpiteisiin, kansallisen talousarviolain uudistuksen toteuttaminen, jota yhä odotetaan, olisi tervetullut julkisten menojen valvonnan vahvistamiseksi. Ylijäämätavoitetta, joka on 0,1 prosenttia suhteessa BKT:een vuonna 2002, vastaava rahoitusasema tarjoaa riittävästi liikkumavaraa, jotta alijäämä ei ylitä 3 prosentin viitearvoa suhteessa BKT:een tavanomaisissa suhdannelaskuissa. Siihen sisältyy myös ennakoimattomalta kehitykseltä turvaava ylimääräinen varmuusmarginaali. Varmuusmarginaali kasvaa edelleen vuonna 2003. Sen vuoksi neuvosto pitää tarkistetun vakausohjelman keskipitkän aikavälin julkisen talouden tavoitetta vakaus- ja kasvusopimuksen määräysten mukaisena. Neuvosto katsoo, että varmuusmarginaalin suunniteltu kasvattaminen on perusteltua, jotta väestön ikääntymisestä aiheutuvista talousarviovaikutuksista voitaisiin selviytyä. Neuvosto pitää tältä osin tervetulleena sitoumusta kasvattaa vuonna 2000 perustettua sosiaaliturvan vararahastoa. Neuvosto toteaa tyytyväisenä, että kaikki julkisen hallinnon alat osallistuvat julkisen talouden vakauttamisponnistukseen ja erityisesti, että aluehallinnon odotetaan olevan tasapainossa vuodesta 2001 lähtien sisäisen vakaussopimuksen puitteissa. Neuvosto korostaa, että aluehallitusten merkityksen kasvaminen monien menoluokkien kohdalla edellyttää nykyisen hallintojen välisen koordinoinnin toimivan jatkossakin. Hintojen viime aikaisen kehityksen valossa neuvosto pitää olennaisen tärkeänä, että Espanjan palkkakehityksen on jatkossakin tuettava hintavakautta. Lisäksi neuvosto katsoo, että finanssipolitiikkaa olisi oltava valmis tiukentamaan ylikuumenemisen riskin ehkäisemiseksi. Neuvosto katsoo, että ohjelma on talouspolitiikan laajojen suuntaviivojen mukainen. Neuvosto hyväksyy sen, että tarkistetussa ohjelmassa korostetaan rakennepolitiikkojen ja julkisen talouden vakauttamisen kasvavaa merkitystä EMUn yhteydessä. Rakenneuudistuksilla on ollut huomattava merkitys Espanjan talouden tuotantopotentiaalin lisäämisessä, joka on tapahtunut huomattavasti nopeammin kuin EU:ssa kokonaisuutena samalla kun työpaikkoja on syntynyt paljon. Näin ollen neuvosto kannustaa Espanjan hallitusta jatkamaan rakennetoimenpiteiden toteuttamista. (1) EYVL L 209, 2.8.1997, s. 1. (2) EYVL C 124, 5.5.1999, s. 1.